Gönguleiðir vinsælar og fjölskrúðugt dýralíf í Þjóðgarðinum Gestastofa Þjóðgarðsins Snæfellsjökuls var opnuð helgina 18. - 19. maí sl. og verður opin fram til 10. september . Opnunartími Gestastofunnar er frá klukkan 10 til 17 alla daga en þar er að finna náttúru - og minjasýningu sem gestir geta skoðað og skynjað í nálægð við náttúruna í Þjóðgarðinum . Einnig er hægt að kynna sér verbúðalíf á Snæfellsnesi á árum áður á sérstökum upplýsingaskiltum sem þar er að finna . „ Það hefur nokkuð stöðugur straumur fólks verið í Gestastofuna og eru gestir farnir að nálgast 100 á dag , “ segir Sigurður Jóhannsson landvörður sem stóð vaktina þegar blaðamaður heimsótti stofuna í síðustu viku . Fjórir landverðir eru að störfum í Þjóðgarðinum í sumar en auk þess starfa tveir til viðbótar í skemmri tíma . Sigurður segir mikið af ferðamönnum fara á Djúpalónssand . „ Það er geysilega mikið sótt á Djúpalónssand , enda staðurinn fallegur og vel þekktur og þar fyrir utan eru þar salerni sem því miður vantar víða . Vegurinn þangað er þó ekki nógu góður enda var hann gerður upphaflega fyrir björgunarsveitir til að þjónusta Dritvikurskýlið . En vegurinn er skemmtilegur og fellur vel að landinu . Um hann er gríðarmikil umferð og er hann t.a.m. ein fjölfarnasta rútuleiðin hér á svæðinu . “ Ferðamenn sækja Gestastofuna grimmt til að kynna sér gönguleiðir um þjóðgarðinn . „ Það sem er vinsælast hjá okkur í dag eru gönguleiðabæklingarnir okkar . Lengst af hefur þeim verið dreift ókeypis en nú er verið að selja þá á 300 krónur . Ég bendi fólki á að algengasta leiðin er Arnarstapi og Hellnar og númer tvö sé Djúpalónssandur til Dritvíkur . Það er geysilega gaman að benda ferðamönnum á kortið því myndlæsi er svo mikið , “ segir Sigurður . Farið er í margar skipulagðar gönguferðir yfir sumarið í þjóðgarðinum sem hægt er að kynna sér á vef hans , www.snaefellsjokull.is , auk þess sem hún liggur víða frammi í upplýsingamiðstöðvum Vesturlands og öðrum áningastöðum . Mikið dýralíf er í þjóðgarðinum og er nokkuð um ref og þekkt greni eru innan Þjóðgarðsins . Þjóðgarðurinn hefur í gegnum árin boðið upp á ferðir að grenjum til að freista þess að sýna fólki refi . „ Dýralífið í Þjóðgarðinum er mjög fjörugt . Oft er hægt að sjá refi frá veginum og fyrir stuttu sáu margir göngumenn ref gæða sér á eggi á milli Arnarstapa og Hellna þar sem hann kippti sér ekkert upp við að fólkið var að skoða hann , “ segir Sigurður . Fuglabjörg eru vel sýnileg og því auðvelt að skoða sjófuglana . Einnig hafa hvalir látið kræla á sér sunnan við Snæfellsnesið og hafa verið auðsýnilegir frá Hellnum um þó nokkurt skeið .